31998D0147
L 046/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 февруари 1998 година
относно определяне на специални условия за внос на рибни продукти и продукти от аквакултури, произхождащи от Бангладеш
(текст от значение за ЕИП)
(98/147/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), последно изменена с Директива 95/71/ЕО (2), и по-специално член 11 от нея,
като взе предвид Директива 90/675/ЕИО на Съвета от 10 декември 1990 г. относно определяне на принципите, регулиращи организацията на ветеринарните проверки на продукти, въведени в Общността от трети страни (3), последно изменена с Директива 96/43/ЕО (4), и по-специално член 19, параграф 7 от нея,
като има предвид, че експертен екип на Комисията е направил инспекционна визита в Бангладеш, за да провери условията, при които рибните продукти са произведени, съхранени и изпратени в Общността;
като има предвид, че разпоредбите на законодателството на Бангладеш за здравни инспекции и наблюдение на рибни продукти може да се разглеждат като еквиваленти на тези, постановени в Директива 91/493/ЕИО;
като има предвид, че в Бангладеш Department of Fisheries - Fish Inspection and Quality Control (DF-FIQC) към Министерството на рибарството и животновъдството може ефективно да провери прилагането на законодателството в сила;
като има предвид, че процедурата за получаване на здравен сертификат, посочена в член 11, параграф 4, буква а) от Директива 91/493/ЕИО, трябва също да обхване определението за модел на сертификат, минималните изисквания по отношение на езика/езиците, на който/които трябва да бъде написан, и длъжността на лицето, което има право да го подпише;
като има предвид, че съгласно член 11, параграф 4, буква б) от Директива 91/493/ЕИО следва да се постави марка на пакетите с рибни продукти с името на третата страна и номер на одобрение на предприятието;
като има предвид, че съгласно член 11, параграф 4, буква в) от Директива 91/493/ЕИО следва да се изготви списък с одобрени предприятия; като има предвид, че този списък следва да се изготви на базата на съобщение между DF-FIQC и Комисията; като има предвид, че DF-FIQC следва да гарантира съответствие с разпоредбите, определени за тази цел в член 11, параграф 4 от Директива 91/493/ЕИО;
като има предвид, че DF-FIQC предостави на 31 декември 1997 г. официални гаранции по отношение на спазването на правилата, постановени в глава V от приложението към Директива 91/493/ЕИО, и по отношение на изпълнението на изискванията, еквивалентни на тези, постановени от посочената директива за одобрение на предприятията;
като има предвид, че е необходимо да се отмени Решение 97/513/ЕО на Комисията от 1 август 1997 г. относно някои защитни мерки по отношение на някои рибни продукти, произхождащи от Бангладеш (5),
като има предвид, че мерките, предвидени в настоящото решение, са в съответствие със становището на Постоянния ветеринарен комитет.
ПРИЕ НАСТОЯЩОТО РЕШЕНИЕ:
Член 1
Department of Fisheries - Fish Inspection and Quality Control (DF-FIQC) към Министерството на рибарството и животновъдството е компетентният орган в Бангладеш за проверка и удостоверяване на съответствието на рибните продукти и продуктите от аквакултури с изискванията на Директива 91/493/ЕИО.
Член 2
Рибните продукти и продуктите от аквакултури, произхождащи от Бангладеш, трябва да отговарят на следните условия:
1.
всяка пратка трябва да бъде придружена от номериран оригинален здравен сертификат, надлежно попълнен, подписан, датиран и състоящ се от една страница в съответствие с образеца от приложение А;
2.
продуктите трябва да идват от одобрени предприятия, изброени в приложение Б;
3.
освен в случаите на замразени рибни продукти в насипно състояние и предназначени за производство на консервирани храни, на всички пакети трябва да присъства думата „БАНГЛАДЕШ“ и номерът на одобрение на предприятието на произход с незаличими букви.
4.
рибните продукти следва да бъдат приготвени и пакетирани след 31 декември 1997 г.
Член 3
1. Сертификатът, посочен в член 2, точка 1, се изготвя на поне един официален език на държавата-членка, в която се осъществяват проверките.
2. Сертификатът следва да носи името, длъжността и подписа на представителя на DF-FIQC, както и официалния печат на последния, в цвят, различен от този на другите данни.
Член 4
Решение 97/513/ЕО се отменя.
Член 5
Адресати на настоящото решение са държавите-членки.
Съставено в Брюксел на 13 февруари 1998 година.